༼སྲིད་འཛིན་ས་བགོས།༽གཉན་ཆེན་ཐང་ལྷ་འདུས་པའི་ཁུལ་ཡོངས་ཀྱི་རྒྱལ་སའི་སྤྱིའི་རྒྱ་ཁྱོན་ལ་སྤྱི་ལེ་གྲུ་བཞི་མ་ཁྲི་ཚོ་ཉིས་འབུམ་དྲུག་ཁྲི་བདུན་སྟོང་ཡོད།དེས་ཞིང་ཆེན་ཡོངས་ཀྱི་རྒྱལ་སའི་རྒྱ་ཁྱོན་ལས་བརྒྱ་ཆ་སོ་བདུན་དང་ཆ་ཤས་གཉིས་ཟིན།ས་ཁོངས་ཆ་སྙོམས་ཀྱི་མཚོ་ངོས་མཐོ་ཚད་ལ་སྨིས་བཞི་སྟོང་ཡན་དུ་སླེབས་ཡོད།ལོ་འཁོར་མོའི་གནམ་གཤིས་དྲོ་གྲང་ནི་ཀླད་ཀོར་ཡིན།མངའ་ཁོངས་སུ་ཡུལ་ཤུལ་དང་།ཁྲི་འདུ།ནང་ཆེན།རྫ་སྟོད།འབྲི་སྟོད།ཆུ་དམར་ལེབ་བཅས་རྫོང་དྲུག་དང་།གྲོང་རྡལ་བཅུ་དང་།ཡུལ་ཚོ་སོ་ལྔ།སྡེ་༼འབྲོག།༽དམངས་ཨུ་ཡོན་ལྷན་ཁང་ཉིས་བརྒྱ་ང་བརྒྱད་ཡོད།རང་སྐྱོང་ཁུལ་ནི་ཡུལ་ཤུལ་གྲོང་ཁྱེར་སྐྱེ་རྒུ་གྲོང་དུ་ཆགས།དེ་ནི་ཤར་གྱི་གཞུང་ཐིག་༩༧༠༡དང་།བྱང་གི་འཕྲེད་ཐིག་༣༣༠༡གཅིག་གི་བསྣོལ་ཐིག་ཐོག་ཏུ་ཡོད།དེ་ནི་ཁུལ་ཡོངས་ཀྱི་ཆབ་སྲིད་དང་།དཔལ་འབྱོར།རིག་གནས།འགྲིམ་འགྲུལ་གྱི་ལྟེ་གནས་ཡིན།༢༠༡༢ལོའི་ལོ་མཇུག་ཏུ་ཁུལ་ཡོངས་ལ་སྤྱིའི་མི་གྲངས་སུམ་འབུམ་དགུ་ཁྲི་ཉིས་སྟོང་ཡོད།དེའི་ནང་དུ་བོད་རིགས་ཁྲི་ཚོ་སོ་བརྒྱད་ཡོད་པས།དེས་མི་གྲངས་ཡོངས་ཀྱི་བརྒྱ་ཆ་གོ་བདུན་ཟིན།ད་དུང་རྒྱ་དང་།ཁ་ཆེ།ཧོར།སོག་པོ།ཟ་ལ།མེའུ་རིགས།པུའུ་གཞིས།མན་ཇུ།ཀོ་རེ་ཡ་སོགས་མི་རིགས་གཞན་གྱིས་མི་གྲངས་ཡོངས་ཀྱི་བརྒྱ་ཆ་གཉིས་དང་གྲངས་ཆུ་གསུམ་ཟིན།དེ་ནི་རྒྱལ་ཡོངས་གྲངས་ཉུང་མི་རིགས་རང་སྐྱོང་ས་ཁུལ་སུམ་ཅུ་ཁྲོད་ནས་གཙོ་གྱུར་མི་རིགས་ཀྱིས་ཟིན་ཚད་ཆེས་མཐོ་བའི་རང་སྐྱོང་ཁུལ་ཞིག་རེད།ཡུལ་ཤུལ་ནི་འབྲོག་ལས་གཙོ་བོར་དང་།དེའི་ཞོར་དུ་ཞིང་ལས་ཀྱང་གཉེར་བའི་ས་ཆ་ཞིག་ཡིན་པ་དང་།གྲང་ངར་ཆེ་ཞིང་དབྱང་དབུགས་དཀོན་པ་རེད།དཔལ་འབྱོར་སྒྲིག་གཞི་ཆིག་རྐྱང་ཡིན་ལ་སྤྱི་ཚོགས་འཚར་ལོངས་བྱུང་ཚད་དམའ་བ་དང།སློབ་གསོ་རིག་གནས་རྗེས་སུ་ལུས་ཤིང་ཞིང་འབྲོག་ལས་ཀྱི་རྨང་གཞི་བརྟན་པོ་མེད་པ་དང་།ཞིང་འབྲོག་དམངས་ཀྱི་ཐོན་སྐྱེད་འཚོ་བའི་ཆ་རྐྱེན་ཞན།དབུལ་ཕོངས་ཀྱི་ས་རྒྱ་ཆེ་ལ་དབུལ་ཞིང་ཕོངས་ཚད་སྡུག།བོད་བརྒྱུད་ནང་བསྟན་ཆོས་ལུགས་གྱི་ལོ་རྒྱུས་ཡུན་རིང་ཞིང་ཆོས་ལུགས་ཀྱི་ཤུགས་རྐྱེན་ཐེབས་ཚད་ཟབ་པ་རེད།ཡུལ་ཤུལ་ནི་འབྲི་ཆུ་དང་།རྨ་ཆུ།ཟླ་ཆུ་གསུམ་སྟེ་ཆུ་ཆེན་གསུམ་གྱི་ཆུ་མགོ་ཡིན།དེ་ནི་འཛམ་གླིང་ཐོག་ནས་ས་རྒྱ་ཆེས་ཆེ་བའི་གྲང་ཆེ་ས་བརླན་དང་།གྲང་ཆེ་རྩྭ་ཐང་།གྲང་ཆེ་ས་རྒོད་ཀྱི་ས་ཆ་ཡིན་པས་གྲང་ཆེ་སྐྱེ་དངོས་རང་བྱུང་དམིགས་བསལ་ཐོན་ཁུངས་བང་མཛོད་དང་།མཐོ་སྒང་གཞི་འཛིན་བང་མཛོད་ཅེས་པའི་མིང་ཡོད།སྐྱེ་དངོས་སྣ་མང་རང་བཞིན་དང་།དམིགས་བསལ་སྣ་མང་རང་བཞིན།གཞི་འཛིན་སྣ་མང་རང་བཞིན།རྒྱུད་འཛིན་སྣ་མང་རང་བཞིན་དང་རང་བྱུང་མཛེས་ལྗོངས་སྣ་མང་རང་བཞིན་རྣམས་མངོན་གསལ་དོད་པོ་རེད།སྔ་མོ་ནས་ཆུ་ཆེན་གཙང་པོའི་འབྱུང་ཡུལ་དང་།རི་རྒྱལ་ལྷུན་པོའི་འདུས་འཁོར།གཡང་ཟོག་ནོར་གནག་གི་ཕ་ས།ཞབས་བྲོ་གླུ་གཞས་ཀྱི་ཕ་ཡུལ་ཞེས་དང་།ཀྲུང་ཧྭའི་ཆུ་མཛོད་ཅེས་པའི་མཚན་སྙན་ཡོད་པ་རེད།འབྲི་ཟླ་རྨ་མགོ་དང་།ཨ་ཆེན་གངས་རྒྱབ།རོང་པོ་མཚོ་བཅས་རྒྱལ་ཁབ་རིམ་པའི་རང་བྱུང་སྲུང་སྐྱོང་ས་ཁུལ་གསུམ་གྱིས་རང་སྐྱོང་ཁུལ་ས་ཆ་ཚང་མ་ཁེབས་ཡོད།རྨ་འབྲི་ཟླ་རྨ་མགོའི་ལྟེ་གནས་སྲུང་སྐྱོང་ས་ཁུལ་བཅོ་བརྒྱད་ཁྲོད་ཀྱི་ས་ཁུལ་བཅུ་ནི་ཡུལ་ཤུལ་དུ་ཡོད་ཅིང་།རྒྱ་ཁྱོན་ལ་སྤྱི་ལེ་གྲུ་བཞི་མ་ཁྲི་ཚོ་དགུ་ཁྲི་དྲུག་སྟོང་ཡིན།དེས་ཁུལ་ཡོངས་ཀྱི་སྤྱིའི་རྒྱ་ཁྱོན་ལས་བརྒྱ་ཆ་ཞེ་གཅིག་ཟིན།འབྲི་ཟླ་རྨ་མགོ་རྒྱལ་ཁབ་རིམ་པའི་རང་བྱུང་སྲུང་སྐྱོང་ས་ཁུལ་གྱི་སྤྱིའི་རྒྱ་ཁྱོན་གྱི་བརྒྱ་ཆ་དོན་གཉིས་ཟིན།ཆུ་ཆེན་གསུམ་གྱི་འབབ་ཁོངས་རྒྱ་ཁྱོན་ལ་སྤྱི་ལེ་གྲུ་བཞི་མ་ཁྲི་ཚོ་ཉིས་འབུམ་སུམ་ཁྲི་བདུན་སྟོང་ཡོད།དེས་ཁུལ་ཡོངས་ཀྱི་རྒྱ་ཁྱོན་ལས་བརྒྱ་ཆ་གྱ་དགུ་ཟིན།དེ་ནི་རང་རྒྱལ་དང་ཡ་གླིང་གི་ཆེས་གཙོ་བོའི་འབབ་ཆུ་སྟོད་རྒྱུད་ཀྱི་ཆུ་མགོ་ས་ཁུལ་ཞིག་རེད་ལ།ཨོའུ་ཡ་གླིང་ཆེན་གྱིས་གསོས་པའི་ཆུ་ཆེན་ཆེས་འདུས་པའི་ས་ཁོངས་ཤིག་ཡིན་པས་ཆུ་ཆེན་གཙང་པོ་འཁོར་རྒྱུག་གི་ཐོག་མའི་ནུས་པ་ཐོན་བཞིན་ཡོད།